Document ID: 32014R0952

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 952/2014 ΤΗΣ ΕΠΙΤΡΟΠΉΣ
της 4ης Σεπτεμβρίου 2014
για την τροποποίηση του παραρτήματος I του κανονισμού (ΕΚ) αριθ. 798/2008, όσον αφορά την εγγραφή για τη Μαλαισία στον κατάλογο τρίτων χωρών, εδαφών, ζωνών ή διαμερισμάτων, σε σχέση με την υψηλής παθογονικότητας γρίπη των πτηνών, και όσον αφορά τα υποδείγματα κτηνιατρικών πιστοποιητικών για την εισαγωγή πουλερικών, νεοσσών μιας ημέρας, αυγών επώασης, κρέατος πουλερικών και εκτρεφόμενων στρουθιονιδών και αυγών
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως την εισαγωγική φράση του άρθρου 8, το άρθρο 8 πρώτη παράγραφος σημείο 1, το άρθρο 8 σημεία 3 και 4, το άρθρο 9 παράγραφος 2 στοιχείο β) και το άρθρο 9 παράγραφος 4,
Έχοντας υπόψη τον κανονισμό (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων (2), και ιδίως το άρθρο 10 παράγραφος 2,
Έχοντας υπόψη την οδηγία 2009/158/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες (3), και ιδίως το άρθρο 23 παράγραφος 1, το άρθρο 24 παράγραφος 2, το άρθρο 25, το άρθρο 26 παράγραφος 2 και το άρθρο 28 παράγραφος 1,
Εκτιμώντας τα ακόλουθα:
(1)
Ο κανονισμός (ΕΚ) αριθ. 798/2008 της Επιτροπής (4) προβλέπει ότι τα βασικά προϊόντα που εμπίπτουν στο πεδίο εφαρμογής του πρέπει να εισάγονται στην Ένωση και να διαμετακομίζονται μέσω αυτής μόνο από τις τρίτες χώρες, εδάφη, ζώνες ή διαμερίσματα που απαριθμούνται στις στήλες 1 και 3 του πίνακα του μέρους 1 του παραρτήματος I του εν λόγω κανονισμού.
(2)
Ο κανονισμός (ΕΚ) αριθ. 798/2008 καθορίζει επίσης τις απαιτήσεις κτηνιατρικής πιστοποίησης για τα εν λόγω βασικά προϊόντα. Οι απαιτήσεις αυτές λαμβάνουν υπόψη εάν απαιτούνται ή όχι ειδικοί όροι εξαιτίας της κατάστασης των εν λόγω τρίτων χωρών, εδαφών, ζωνών ή διαμερισμάτων ως προς τις νόσους. Οι ειδικοί αυτοί όροι, καθώς επίσης και τα υποδείγματα κτηνιατρικών πιστοποιητικών που απαιτείται να συνοδεύουν τις εισαγωγές αυτών των βασικών προϊόντων, παρατίθενται στο μέρος 2 του παραρτήματος I του εν λόγω κανονισμού.
(3)
Η Μαλαισία απαριθμείται στο μέρος 1 του παραρτήματος I του κανονισμού (ΕΚ) αριθ. 798/2008 ως τρίτη χώρα από την οποία επιτρέπονται οι εισαγωγές προϊόντων αυγών και αυγών για ανθρώπινη κατανάλωση, αλλά αποκλειστικά από την περιοχή της Δυτικής Χερσονήσου (MY- 1). Ωστόσο, από την εγγραφή για την εν λόγω τρίτη χώρα στο παράρτημα αυτό συνάγεται ότι οι εισαγωγές αυγών για κατανάλωση από τον άνθρωπο από την εν λόγω περιοχή είναι σήμερα περιορισμένες για λόγους δημόσιας υγείας, εξαιτίας του γεγονότος ότι το σχετικό πρόγραμμα ελέγχου της σαλμονέλας δεν έχει ακόμη εγκριθεί από την ΕΕ, σύμφωνα με τον κανονισμό (ΕΚ) αριθ. 2160/2003, και, επίσης, λόγω του ειδικού όρου σχετικά με τους περιορισμούς που συνδέονται με εστίες υψηλής παθογονικότητας γρίπης των πτηνών (HPAI).
(4)
Σύμφωνα με την τελευταία επικαιροποίηση του Παγκόσμιου Οργανισμού για την Υγεία των Ζώων (OIE), όσον αφορά την HPAI σε ζώα, η Μαλαισία ήταν απαλλαγμένη από την HPAI για περισσότερα από δύο έτη. Ως εκ τούτου, είναι σκόπιμο να αρθούν οι ζωοϋγειονομικοί περιορισμοί που αφορούν τις εισαγωγές αυγών που προορίζονται για ανθρώπινη κατανάλωση, όσον αφορά την HPAI, και να επικαιροποιηθεί αναλόγως η εγγραφή για τη Μαλαισία στο μέρος 1 του παραρτήματος I του κανονισμού (ΕΚ) αριθ. 798/2008. Ωστόσο, θα πρέπει να συνεχιστεί η απαγόρευση των εισαγωγών αυγών που προορίζονται για ανθρώπινη κατανάλωση, λόγω των περιορισμών που εξακολουθούν να υφίστανται εξαιτίας της απουσίας εγκεκριμένου από την Ένωση προγράμματος ελέγχου της σαλμονέλας.
(5)
Ο κανονισμός (ΕΚ) αριθ. 798/2008 καθορίζει επίσης τους όρους βάσει των οποίων αποφασίζεται εάν ή όχι μια τρίτη χώρα, ένα έδαφος, μια ζώνη ή ένα διαμέρισμα πρέπει να θεωρείται ως απαλλαγμένη/ο από την ψευδοπανώλη των πτηνών. Ένας από τους όρους είναι να μην έχει πραγματοποιηθεί, για περίοδο τουλάχιστον 12 μηνών πριν από την έκδοση του πιστοποιητικού από τον επίσημο κτηνίατρο, εμβολιασμός κατά της νόσου με χρήση εμβολίων που δεν συμμορφώνονται με τα κριτήρια για τα αναγνωρισμένα εμβόλια για την ψευδοπανώλη των πτηνών που καθορίζονται στο παράρτημα VI του εν λόγω κανονισμού, εκτός εάν ικανοποιούνται οι συμπληρωματικές υγειονομικές απαιτήσεις που ορίζονται στο παράρτημα VII του εν λόγω κανονισμού. Τα υποδείγματα κτηνιατρικών πιστοποιητικών BPP, BPR, DOC, DOR, HEP, HER, SRP και SRA που παρατίθενται στο μέρος 2 του παραρτήματος I του κανονισμού (ΕΚ) αριθ. 798/2008 απαιτούν την πιστοποίηση της συμμόρφωσης και πληροφορίες σχετικά με τη χρήση εμβολίων κατά της ψευδοπανώλους των πτηνών, συμπεριλαμβανομένων της ονομασίας, του τύπου των εμβολίων και της ημερομηνίας του εμβολιασμού. Ο υφιστάμενος μορφότυπος αυτών των υποδειγμάτων θα πρέπει να επικαιροποιηθεί ώστε να διευκολύνεται περισσότερο η καταγραφή των εν λόγω πληροφοριών σε μορφή πίνακα.
(6)
Ο κανονισμός (ΕΚ) αριθ. 798/2008 επιτρέπει τις εισαγωγές στην Ένωση κρέατος εκτρεφόμενων στρουθιονιδών για ανθρώπινη κατανάλωση από «καταχωρισμένες κλειστές εκμεταλλεύσεις εκτροφής στρουθιονιδών» στη Νότια Αφρική υπό την προϋπόθεση ότι πληρούνται οι ειδικοί όροι που αναφέρονται στο παράρτημα I του εν λόγω κανονισμού. Ωστόσο, η πείρα έδειξε ότι είναι αναγκαίο να αποσαφηνιστούν οι απαιτήσεις κτηνιατρικής πιστοποίησης για το εν λόγω προϊόν, ιδίως όσον αφορά την εμφάνιση ιών της χαμηλής παθογονικότητας γρίπης των πτηνών (LPAI) στις εκμεταλλεύσεις πουλερικών και στρουθιονιδών. Ο ειδικός όρος «H» και το υπόδειγμα κτηνιατρικού πιστοποιητικού για κρέας εκτρεφόμενων στρουθιονιδών για ανθρώπινη κατανάλωση (RAT), που παρατίθεται στο μέρος 2 του παραρτήματος I του κανονισμού (ΕΚ) αριθ. 798/2008, θα πρέπει, συνεπώς, να τροποποιηθεί αναλόγως.
(7)
Ο κανονισμός (ΕΚ) αριθ. 798/2008 προβλέπει εναλλακτικούς όρους πιστοποίησης των εισαγωγών νεοσσών μιας ημέρας και αυγών επώασης από τον Καναδά, που προέρχονται από εκμεταλλεύσεις οι οποίες βρίσκονται σε περιοχές εκτός εκείνων στις οποίες έχουν επιβληθεί επίσημοι περιορισμοί για την LPAI λόγω εγγυήσεων που δόθηκαν από αυτή την τρίτη χώρα και της κτηνιατρικής συμφωνίας που έχει συναφθεί με αυτήν (5). Ωστόσο, είναι σκόπιμο να θεσπιστούν απαιτήσεις κτηνιατρικής πιστοποίησης για τις εισαγωγές νεοσσών μιας ημέρας και αυγών επώασης από όλες τις τρίτες χώρες που έχουν εγκριθεί για τις εισαγωγές αυτές, ώστε να ευθυγραμμιστούν αυτές οι απαιτήσεις με εκείνες που εφαρμόζονται στην Ένωση στην περίπτωση εκδήλωσης εστίας LPAI, συμπεριλαμβανόμενης της υπαγωγής σε επίσημους κτηνιατρικούς περιορισμούς της περιοχής σε ακτίνα τουλάχιστον 1 χιλιομέτρου γύρω από την εστία της LPAI. Είναι επίσης σκόπιμο να εφαρμόζονται αυτές οι τροποποιημένες απαιτήσεις για τη LPAI στις εισαγωγές όλων των προϊόντων ζώντων πουλερικών και ζώντων στρουθιονιδών, που καλύπτονται από τον κανονισμό (ΕΚ) αριθ. 798/2008, από όλες τις τρίτες χώρες που έχουν εγκριθεί για τις εισαγωγές αυτές. Στα μέρη 1 και 2 του παραρτήματος I του κανονισμού (ΕΚ) αριθ. 798/2008, ο ειδικός όρος «L» θα πρέπει, συνεπώς, να απαλειφθεί και τα υποδείγματα κτηνιατρικών πιστοποιητικών BPP, BPR, DOC, DOR, HEP, HER, SRP και SRA θα πρέπει να τροποποιηθούν αναλόγως.
(8)
Ο κανονισμός (ΕΚ) αριθ. 2160/2003 προβλέπει κανόνες για τον έλεγχο της σαλμονέλας σε διαφόρους πληθυσμούς πουλερικών στην Ένωση. Ο εν λόγω κανονισμός προβλέπει ότι η εγγραφή ή η διατήρηση στους καταλόγους τρίτων χωρών από τις οποίες, όπως προβλέπεται από τη νομοθεσία της Ένωσης για το σχετικό είδος ή κατηγορία, τα κράτη μέλη επιτρέπεται να εισάγουν τα πουλερικά ή αυγά επώασης, τα οποία καλύπτονται από τον εν λόγω κανονισμό, υπόκειται στην υποβολή, από την οικεία τρίτη χώρα στην Επιτροπή, προγράμματος ελέγχου της σαλμονέλας με εγγυήσεις ισοδύναμες με αυτές που περιλαμβάνονται στα εθνικά προγράμματα ελέγχου της σαλμονέλας στα κράτη μέλη. Ως προς αυτό, σχετικές εγγυήσεις και πληροφορίες περιλαμβάνονται, επίσης, στα σχετικά υποδείγματα κτηνιατρικών πιστοποιητικών για τα προϊόντα που αναφέρονται στο παράρτημα I μέρος 2 του κανονισμού (ΕΚ) αριθ. 798/2008. Για λόγους σαφήνειας, η ένδειξη και βεβαίωση των εν λόγω εγγυήσεων στα υποδείγματα κτηνιατρικών πιστοποιητικών: BPP, DOC, HEP και SRP, που παρατίθενται στο μέρος 2 του παραρτήματος I του κανονισμού (ΕΚ) No 798/2008, θα πρέπει να τροποποιηθούν για να επιτρέπουν τη χρήση με τη μορφή πίνακα.
(9)
Με τον κανονισμό (ΕΚ) αριθ. 517/2011 της Επιτροπής (6) καταργήθηκε ο κανονισμός (ΕΚ) αριθ. 1168/2006 της Επιτροπής (7). Συνεπώς, οι παραπομπές στον κανονισμό (ΕΚ) αριθ. 1168/2006 που περιέχονται στον κανονισμό (ΕΚ) αριθ. 798/2008 θα πρέπει να τροποποιηθούν ώστε να παραπέμπουν πλέον στον κανονισμό (ΕΕ) αριθ. 517/2011.
(10)
Ο κανονισμός (ΕΚ) αριθ. 853/2004 (8) θεσπίζει ειδικούς κανόνες για την υγιεινή των τροφίμων ζωικής προέλευσης, τους οποίους πρέπει να τηρούν οι υπεύθυνοι επιχειρήσεων τροφίμων, καθώς και τους ορισμούς που εφαρμόζονται σε αυτά. Το σημείο 1.12 του παραρτήματος I του εν λόγω κανονισμού θεσπίζει τον ορισμό για τα «Σπλάχνα», στα οποία περιλαμβάνει το στομάχι πουλερικών.
(11)
Επιπλέον, η απόφαση 2007/240/ΕΚ της Επιτροπής (9) θεσπίζει πρότυπα υποδείγματα κτηνιατρικών πιστοποιητικών που απαιτούνται για την εισαγωγή στην Ένωση ζώντων ζώων, σπέρματος, εμβρύων, ωαρίων και προϊόντων ζωικής προέλευσης, καθώς και των πιστοποιητικών για τη διαμετακόμιση μέσω της Ένωσης προϊόντων ζωικής προέλευσης. Οι επεξηγηματικές σημειώσεις που περιλαμβάνονται στο παράρτημα I της εν λόγω απόφασης προβλέπουν ότι, κατά τη συμπλήρωση του πεδίου Ι.19 των υποδειγμάτων κτηνιατρικών πιστοποιητικών, πρέπει να χρησιμοποιούνται οι κωδικοί του εναρμονισμένου συστήματος (ΕΣ), όπως αυτοί εμφανίζονται στο εναρμονισμένο σύστημα του Παγκόσμιου Οργανισμού Τελωνείων. Στο εν λόγω σύστημα, τα στομάχια πουλερικών είναι στομάχια ζώων που εξακολουθούν να υπάγονται στον κωδικό του ΕΣ 05.04, ακόμη και όταν είναι βρώσιμα.
(12)
Το υπόδειγμα κτηνιατρικού πιστοποιητικού για το κρέας πουλερικών (POU) που περιλαμβάνεται στο μέρος 2 του παραρτήματος I του κανονισμού (ΕΚ) αριθ. 798/2008 αναφέρεται στο σημείο Ι. 19 του μέρους I των σημειώσεων των κλάσεων του ΕΣ 02.07 και 02.08. Προκειμένου να συμπεριληφθεί η πιστοποίηση για τα στομάχια πουλερικών, ο κωδικός του ΕΣ 05.04 πρέπει να προστεθεί σε αυτές σημειώσεις.
(13)
Ο εκτελεστικός κανονισμός (ΕΕ) αριθ. 427/2012 της Επιτροπής (10) εξουσιοδοτεί τη Δανία να εφαρμόσει τις ειδικές εγγυήσεις όσον αφορά τη σαλμονέλα, οι οποίες ορίζονται στον κανονισμό (ΕΚ) αριθ. 853/2004, στα αυγά που προορίζονται για αποστολή στο εν λόγω κράτος μέλος. Ως εκ τούτου, το υπόδειγμα κτηνιατρικού πιστοποιητικού για τα αυγά (Ε) που περιλαμβάνεται στο μέρος 2 του παραρτήματος I του κανονισμού (ΕΚ) αριθ. 798/2008 θα πρέπει να τροποποιηθεί, ώστε να λάβει υπόψη τον εκτελεστικό κανονισμό (ΕΕ) αριθ. 427/2012. Επιπλέον, η αναφορά στο εν λόγω υπόδειγμα κτηνιατρικού πιστοποιητικού στον κανονισμό (ΕΚ) αριθ. 1028/2006 του Συμβουλίου (11) θα πρέπει να αντικατασταθεί, αφού ο κανονισμός αυτός έχει καταργηθεί, με αναφορά στο μέρος VI του παραρτήματος VII του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (12).
(14)
Επομένως, το παράρτημα I του κανονισμού (ΕΚ) αριθ. 798/2008 θα πρέπει να τροποποιηθεί αναλόγως.
(15)
Προτού καταστούν υποχρεωτικά τα τροποποιημένα υποδείγματα κτηνιατρικών πιστοποιητικών θα πρέπει να μεσολαβήσει εύλογο χρονικό διάστημα, ώστε να μπορέσουν τα κράτη μέλη και η βιομηχανία να προσαρμοστούν στις νέες απαιτήσεις που ορίζονται στα τροποποιημένα υποδείγματα κτηνιατρικών πιστοποιητικών.
(16)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τροποποίηση του κανονισμού (ΕΚ) αριθ. 798/2008
Το παράρτημα I του κανονισμού (ΕΚ) αριθ. 798/2008 τροποποιείται σύμφωνα με το παράρτημα του παρόντος κανονισμού.
Άρθρο 2
Μεταβατικά μέτρα
Για τη μεταβατική περίοδο έως τις 14 Μαρτίου 2015, εξακολουθεί να επιτρέπεται η εισαγωγή στην Ένωση φορτίων των προϊόντων που καλύπτονται από τον κανονισμό (ΕΚ) αριθ. 798/2008 και τα οποία συνοδεύονται από κτηνιατρικό πιστοποιητικό που συμπληρώνεται σύμφωνα με τα αντίστοιχα υποδείγματα κτηνιατρικών πιστοποιητικών BPP, BPR, DOC, DOR, HEP, HER, SRP, SRA, POU, RAT και E, τα οποία παρατίθενται στο μέρος 2 του παραρτήματος I του κανονισμού (ΕΚ) αριθ. 798/2008, στις εκδόσεις τους πριν από τις τροποποιήσεις δυνάμει του άρθρου 1 του παρόντος κανονισμού, υπό τον όρο ότι το κτηνιατρικό πιστοποιητικό έχει υπογραφεί πριν από τις 14 Ιανουαρίου 2015.
Άρθρο 3
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Σεπτεμβρίου 2014.

Labels: 3
17
18
6